Dubai-sewes: Blitsbokke in 'n ander klas | Maroela Media
Siviwe Soyizwapi van Suid-Afrika tydens 'n vorige wedstryd teen Wallis in Las Vegas, Nevada (2 Maart 2018) (Foto: David Becker/Getty Images North America/Getty Images via AFP)
Afrigter Neil Powell en sy Blitsbokke het die Wêreldreeks op 'n drafstap begin met 'n klinkende oorwinning in die Dubai-sewestoernooi.
Die Blitsbokke het hulle derde agtereenvolgende toernooi gewen met 'n oortuigende oorwinning van 42-7 oor die VSA in die eindstryd. Dit het nooit gelyk of een van die spanne die Suid-Afrikaners eers skrik gaan maak nie.
Dit was die Blitsbokke se vierde eindstryd in Dubai in vyf jaar. In die vorige eindstryd het hulle afgereken met Fidji (2016) en Nieu-Seeland (2017 en 2019). Powell se manne het nou al agt toernooie in die woestyn gewen.
Die span moes ook klaarkom met net 11 spelers wat wedstrydfiks is nadat Ryan Oosthuizen en Muller du Plessis beseer is. Verskeie ervare spelers het ook tuis gebly weens beserings.
Powell het gesê sy spelers sal nie op hulle louere rus nie. "Ons sal na ons spel kyk om te sien waar ons kan verbeter. Daar is altyd ruimte vir verbetering en ons sal hard op onsself wees om seker te maak ons is sielkundig en fisies voorbereid vir volgende naweek."
Kaptein Siviwe Soyizwapi het gesê hy is trots op die spelers se spelpeil. "Ons is geseënd met 'n paar uitstekende spelskeppers en ons het 'n baie goeie balans, maar daar is altyd ruimte om te verbeter."
Soyizwapi sê al speel hulle ver van die huis af en sonder toeskouers, weet hulle Suid-Afrikaners kyk vir hulle op televisie en staan bankvas agter hulle.